70 години Балетна трупа Стара Загора
Звездата на Виенския Щатсбалет Денис Черевичко открива балетния сезон в „Лебедово езеро"
◊ 70 ГОДИНИ БАЛЕТНА ТРУПА СТАРА ЗАГОРА
Балетът на Държавна опера Стара Загора посвещава целия си творчески сезон 2019/2020 г. на 70-години от създаването на балетна трупа в града.
Първият балет, който поставя украинката Анна Воробьова на сцената на Старозагорската опера, е „Куклената фея“ от Йозеф Байер. Премиерата е на 29 май 1949 г. Диригент е Георги Нешев, художник Петър Русков. Преди това името на Анна Воробьова се изписва (в албума за историята на Операта) през 1946 г., когато е балетмайстор и прави хореографията на оперите „Травиата“ от Джузепе Верди, „Русалка“ от А. С. Даргомижски, през 1947 г. – на оперите „Риголето“ от Джузепе Верди, „Продадена невеста“ от Б. Сметана, „Гергана“ от Маестро Георги Атанасов, през 1948 г. – „Кармен“ от Жорж Бизе, „Лучия ди Ламермур“ от Гаетано Доницети, „Отвличане от сарая“ от В. А. Моцарт.
◊ НОВИЯТ БАЛЕТЕН СЕЗОН 2019/2020
Новият балетен сезон 2019/2020 г. официално ще бъде открит на 15 октомври, от 19.00 часа със спектакъла на балета „Лебедово езеро“ от П. И. Чайковски, в който гостува Денис Черевичко – премиер-солист на балета на Виенската Щатсопер. „Това е световноизвестен балетист, един от „академичните“ танцьори, които танцуват красиво и чисто и съхраняват постиженията на старата балетна школа“ – казва Силвия Томова, художествен ръководител на балетната трупа на Държавна опера Стара Загора. „Огромна радост за нас е, че Денис ще танцува с примабалерината на нашата опера Анелия Димитрова. Към спектакъла има вече заявен интерес от Румъния, Сърбия и други близки страни“ – съобщи още Силвия Томова.
Във фоайето на Операта ще бъде аранжирана изложба с рисунки на младия и талантлив балетист от балетната трупа на Старозагорската опера Франческо Калипари (Италия). Неговите платна са живото доказателство, че хората на изкуството имат разнолик талант.
Балетът на Държавна опера Стара Загора започна своя нов сезон в обновена балетна зала. Подът бе направен със специална настилка, която има необходимата гъвкавост и предотвратява травмите при репетиции. Важната за артистите придобивка е благодарение на изключително щедрата финансова помощ на Младен Стоянов, управител на старозагорската фирма „Бултех 2000“. Дарението е поредното за Младен Стоянов в подкрепа на балетната трупа, но първото с такъв размер.
На 17 декември, от 19.00 часа Балетът на Държавна опера Стара Загора ще танцува на сцената на зала 1 на Националния дворец на културата. Уникалният спектакъл на Аршак Галумян „Дон Кихот“ от Лудвиг Минкус ще блесне със звездите на Щатсбалет Берлин Яна Саленко и Мариан Валтер в ролите на Китри и Базил.
12.10.2019 - 18:21
Етикети: Държавна опера Стара Загора, балетен сезон, годишнина, балетна трупа
https://kulturni-novini.info/news.php?page=news_show&nid=30279&sid=3